Modiro wa go Fetolela Dipuku tšeo di Theilwego Beibeleng ka Segael sa Scotland, Seirish le Sewelsh
Dihlatse tša Jehofa di dira maiteko a magolo a go bolela le batho ka Beibele ka maleme a gabo bona nageng ya Ireland le Brithania. * Maleme ao a akaretša Seisemane, Seirish, Segael sa Scotland le Sewelsh.
Ka September 2012, re ile ra tšweletša Wepesaete ya rena e mpshafaditšwego ya jw.org ka maleme a mantši go akaretša Seirish le Sewelsh, gomme Segael sa Scotland se thomile go ba gona ka August 2014. Re gatiša dipuku tšeo di theilwego Beibeleng ka maleme a fapafapanego. Batho ba arabetše bjang maitekong a?
Moruti wa kereke o ile a amogela pampišana yeo e theilwego Beibeleng ya Segael sa Scotland, ke moka a e balela godimo le semetseng gomme a thoma go rothiša megokgo. Ke eng seo se bego se mo kgomile ka tsela ye? O be a kgahlilwe ke tsela yeo pampišana ye e fetoletšwego ka yona, a botšiša gore: “Ke mang a e fetoletšego? Ruri e tloga e kwagala!”
Mo e ka bago batho ba 750 ba ile ba tsena Wepesaeteng ya jw.org ka Segael sa Scotland kgweding ya mathomo e tšweleditšwe.
Mofahloši wa Yunibesithing ya Ireland, Galway, o ile a botša Hlatse e nngwe gore o be a sa kgahlegele bodumedi. Eupša ge a be a lemoga gore a ka hwetša pukwana yeo e rego Beibele—E na le Molaetša Ofe? ka Seirish, o ile a e kgopela. O be a dumela gore batho ka moka ba swanetše go hwetša dipuku tša Beibele ka maleme a gabo bona, ka gona o ile a reta Dihlatse tša Jehofa ka mošomo wo di o dirilego wa gore batho bao ba bolelago Seirish ba hwetše dipuku tše ka leleme la bona.
Ka morago ga gore motšofadi yo mongwe a amogele pukwana ye e theilwego Beibeleng ka Sewelsh o ile a kgahlega kudu ke moka a re: “Go bolela therešo, ge nkabe le nneile yona ka Seisemane mohlomongwe nkabe ke e ganne, eupša ke kgahlwa ke gore ke e hweditše ka leleme la gešo.”
Ka August 2014, Jw.org ya Sewelsh e ile ya thoma go ba le boitsebišo bjo bo oketšegilego. Se se kgahlišago ke gore palo ya batho bao ba tsenago Wepesaeteng ya rena e ile ya oketšega gabedi kgweding yeo.
“Re Bolela Leleme le Tee”
Ka morago ga gore Jesu a hlathollele barutiwa ba gagwe ba babedi mangwalo, ka lethabo ba ile ba re: “Na dipelo tša rena di be di sa fse ge a be a bolela le rena tseleng, ge a be a re bulela Mangwalo ka mo go feletšego?” (Luka 24:32) Gantši batho ba kgomega kudu ge molaetša wa Beibele o hlaloswa ka mo go kwagalago ka maleme a gabo bona.
Emyr yo a tšwago Wales, o nyetše Hlatse ya Jehofa eupša ga se a ka a kgahlegela bodumedi bja mosadi wa gagwe. Ka morago o ile a gwerana le Hlatse e bitšwago Russell. Emyr o hlalosa seo se fetotšego kgopolo ya gagwe ka gore: “Ke ile ka thoma go tšeela godimo thuto ya Beibele ge Russell a be a etla le puku ya Ke Eng Seo ge e le Gabotse Beibele e se Rutago? * O ile a nnea kopi gomme a re: ‘Puku ye ke ya Sewelsh. Re tlo thoma go ithuta yona go thoma gona bjale.’” Ke ka baka la’ng Emyr a kgahlilwe ke tsela yeo Russell a ilego a mmotša mahlong ka yona? Emyr o hlalosa gore: “Therešo ke gore re bolela leleme le tee, setšo sa rena ke se tee e bile re a kwešišana.” Pelo ya Emyr e ile ya ‘fsa’ ge a be a ekwa molaetša wa Beibele ka leleme la gabo la Sewelsh leo a bego a le kwešiša gabotse.
Dihlatse tša Jehofa di tla tšwela pele go thuša batho go ithuta ka Modimo ka maleme a bona e lego leleme leo le kgomago pelo.
^ par. 2 Sehlogong se Brithania e šupa Engelane, Scotland le Wales.
^ par. 11 Puku ya go ithuta Beibele yeo e tšweleditšwego ke Dihlatse tša Jehofa.
mailto:?body=Go Botša Batho Ditaba tše Dibotse ka Maleme a Gabo Bona Nageng ya Ireland le Brithania%0a%0ahttps%3A%2F%2Fwww.jw.org%2Ffinder%3Fdocid%3D502015538%26wtlocale%3DSE%26srcid=share⊂ject=Go Botša Batho Ditaba tše Dibotse ka Maleme a Gabo Bona Nageng ya Ireland le Brithania
Go Nea Bohlatse Tšhemong e Lego Lekatana—Ireland